
1. Innledning

Troms Kraft Produksjon AS meldte 13.01.04 en vindpark ved Rieppi i Skibotn i Storfjord kommune i Troms fylke. Det planlegges å bygge en park med en samlet installert effekt på opptil 80 MW som forventes å produsere ca 240 GWh per år. Vindparken skal bestå av 16-21 vindturbiner med installert effekt 3-5 MW. Utbyggingsområdet er ca 10 000 da og tilhører Statsskog. Vindparken skal knyttes til kraftnettet via en ny 132 kV ledning fra vindparken til Skibotn transformatorstasjon. Ledningstraseen er ca 16 km og ledningen vil erstatte eksisterende 22 kV ledning på strekningen Lavka-Skibotn.
I dette notatet sammenfattes og diskuteres de høringsuttalelser som har kommet inn til meldingen fra TKP.  På grunnlag av det foreslåtte konsekvensutredningsprogrammet (KU-program), innkomne merknader og NVEs egne vurderinger, fastsetter NVE et KU-program for tiltaket. Dette gjøres i eget brev.

2. Behandling

NVE behandler meldingen etter plan- og bygningslovens forskrift om konsekvensutredning.

2.1 Høring

Meldingen om vindkraftverk ved Rieppi ble sendt på høring til berørte instanser 26.02.04. Høringsfristen var satt til 01.06.04 men ble senere utsatt til 01.07.04.
Meldingen ble sendt på høring til følgende instanser/organisasjoner: Storfjord kommune, fylkesmannen i Troms, Troms fylkeskommune, Sametinget, Sametinget v/Miljø- og kulturavdelingen Distriktskontoret for Troms, Reindriftsforvaltningen i Troms, Riksantikvaren, Direktoratet for naturforvaltning, Luftfartstilsynet, Kystdirektoratet, Forsvarsbygg, Statens forurensningstilsyn, Den Norske Turistforening, Norges Naturvernforbund, Naturvernforbundet i Troms, Norsk ornitologisk forening, Norges Miljøvernforbund, Natur og Ungdom, Bellona, Norges jeger- og fiskerforbund, Norges jeger- og fiskerforbund i Troms, Bonde- og småbrukarlaget i Troms, Troms bondelag, Fortidsminneforeningen i Troms, Statnett SF, Statens vegvesen region nord, Telenor, Helligskogen reinbeitedistrikt og Statsskog.
Meldingen ble sendt på orientering til: Olje- og energidepartementet, Miljøverndepartementet, Landbruksdepartementet og NIBR.

Utsending av melding, utlegging til offentlig ettersyn og innbydelse til offentlig møte ble kunngjort i Norsk Lysningsblad, Nordlys, Framtid i Nord og Nettopp Storfjord (nettavis).
NVE har forelagt konsekvensutredningsprogrammet for Miljøverndepartementet iht. forskrift om konsekvensutredning av 21. mai 1997 §7.

2.2 Møter
NVE arrangerte offentlig møte på LHL Skibotn Rehabiliteringssenter i Skibotn 25.03.04. NVE orienterte om behandlingsprosessen for meldingen og TKP orienterte om selve prosjektet og planene for gjennomføring. Det var 27 tilhørere på møtet.
Samme dag ble det holdt et møte med Storfjord kommune på Hatteng. NVE og tiltakshaver holdt samme orientering som på det offentlige møtet.

13.09.04 hadde NVE møte med Storfjord kommune hvor et utkast til KU-program ble presentert. Kommunen fikk to uker i etterkant av møtet til å komme med eventuelle kommentarer.

3. Innkomne merknader

Det har kommet inn 16 merknader til meldingen og forslaget til KU-program for vindparken. 

3.1 Lokale myndigheter

Storfjord kommune har kommet med innspill til KU-programmet i brev 30.06.04 etter vedtak fattet i kommunestyret 29.06.04. Storfjord kommune har oppfordret innbyggerne til å komme med innspill og nedsatt en administrativ arbeidsgruppe til å følge opp saken. Kommunen ønsker at følgende problemstillinger skal utredes i KU:

Alternative områder
Andre områder mellom Kittdalen og Skibotndalen bør utredes som potensielle vindkraftområder. Dette gjelder særlig Laukadalen og områdene mot Luhcajavri og Norddalen langs eksisterende veier og kraftlinjer. Hovedargumentet er at vindparken ikke blir synlig fra E8.
Infrastruktur
· Konsekvenser av vindparken på infrastruktur i kommunen bl.a. kaianlegg og havneområdet.

· Detaljert plan for nye veier og evt behov for utbedring av eksisterende veier med konsekvenser for næring og miljø.

· Etablering av bredbånd.

· Konsekvenser for lokalt og regionalt kraftnett.
Miljøkonsekvenser
· Trekkruter for fugl og konsekvenser av vindparken.

· Kartlegging og konsekvensvurdering for hekkefugl i området (bl a svømmesnipe, boltit, fjelljo, snøugle, jaktfalk med mer).

· Kartlegging av elgtrekk og konsekvenser for stedegen og trekkende elg.

· Endring av snøleie pga redusert vind og konsekvenser for dyre- og fuglelivet som følge av dette.

· Kartlegging og sikring av kulturminner.

· Konsekvenser av økt ferdsel i området pga lettere tilgjengelighet.

· Støy.

Næringskonsekvenser

· Konsekvenser for reindrifta. Herunder konsekvenser for trekkende rein fra Finnmark (vår og høst), lokal rein, beitetilgang og terrengskader.

· Konsekvenser for turisme. Skibotndalen er utpekt som satsingsområde for turisme i fylkesplan.

Samfunnsmessige virkninger

· Muligheter for kort- og langsiktige arbeidsplasser.

· Økonomiske konsekvenser for kommunen (spesifisert på anleggs- og driftsfase).

Storfjord kommune kommenterer i brev 24.09.04 NVEs utkast til KU-program. Kommunen konstaterer at de fleste forhold som de har ønsket utredet, er inkludert i KU-program. Unntaket er imidlertid et mer omfattende krav om utredning av alternativ lokalisering i kommunen. Kommunen ønsker at områder i Norddalen og Laukadalen utredes som alternative områder for etablering av vindkraftverk. I brevet er listet opp flere problematiske forhold ved plassering ved Rieppi som fremlagt i meldingen (konflikt med reinbeite/flyttveier for rein/kulturhistoriske miljøer for reindriften, mulig konflikt med kulturminner, sårbart fugleliv og sjenanse for friluftsliv og turisme). Disse problemene kan etter kommunens mening reduseres ved å flytte vindkraftverket høyere opp i terrenget. Kommunen håper at det kan legges noe mer arbeid i vurdering av alternativ plassering av vindmølleparken.
3.2 Regionale myndigheter

Fylkesmannen i Troms ved Miljøvernavdelingen har uttalt seg til meldingen i brev datert 28.05.04. Fylkesmannen mener at kystlandskapet i Nord-Norge er av nasjonal verdi og en samlet plan må derfor gjennomføres av sentrale myndigheter. Planen må inkludere behovet for kraftlinjer. Inntil en slik plan gjennomføres, bør de meldte områdene sammenlignes med nærliggende områder langs de foreslåtte kraftlinjetraseene (potensial og konfliktgrad). NVE må vurdere prosjektene i en samfunnsmessig og samfunnsøkonomisk sammenheng. Fylkesmannen frykter en ”bit for bit” utbygging hvor den samlede utbyggingen vil utgjøre en trussel mot landskapsbildet langs kysten. Det minnes om at Norge i mars 2004 skrev under på ”Den Europeiske Landskapskonvensjonen”.
Reguleringsplan

Det vises til at det i en reguleringsplan er mulighet for å sette vilkår som evt ikke taes med i en konsesjon etter energiloven. 

Landskap

Det bør stilles krav om bruk av NIJOS sin metode for romlig landskapskartlegging og regioninndeling av landskapet. GIS analyser/kart må vise visuelt territorium, visuell dominanssone og influenssone og synlighetssone. Landskapsanalysene bør etter Fylkesmannens vurdering gjøres i forhold til regionale og nasjonale områder og ikke bare nærområder, og gi grunnlag for å vurdere klassifisering av landskapstyper, sjeldenhet, landskapskvaliteter, sårbarhet og konsekvenser. Analysen må ta høyde for ulike årstider, forskjellige værforhold og sees i sammenheng med kulturverdier som kan gi landskapselementer spesiell verdi. I tillegg må avbøtende tiltak som høyde, plassering, avstand mellom turbiner, farge og design diskuteres. Konsekvensene av vindparken må sees i sammenheng med konsekvensene av kraftlinjen.

For vindparken ved Rieppi foreslår Fylkesmannen følgende visualiseringspunkter: grensepunktet Bossovarri Rr 295 666 moh, Helligskogen Fjellstue (gammel skysstasjon), diverse punkter langs DNTs turstier, Saana og Jiehkkas i Finland (viktige frilufts- og turistområder), midtre del av dalen for eksempel Rovvijohkfossen, veien fra Rieppi til E8.
Inngrepsfrie områder

Rieppi vindpark er planlagt i et område hvor det allerede er vannkraftutbygging.
· Endringer innen INON-området tallfestes og kartfestes.

· INON-områder sammenholdes med registreringer innen andre tema som friluftsliv, biologisk mangfold og landskap.

Veier

Det må settes vilkår om at interne veier i vindparken må være stengt for all trafikk som ikke er nødvendig for å drifte vindparken i konsesjonen eller i reguleringsplan/dispensasjon. Kan eventuelt åpne deler av veinettet for allmennheten.
Friluftsliv

Følgende må utredes i forhold til friluftsinteresser: Registreringer og beskrivelse, plan og vernestatus, områdets funksjonelle kvaliteter for friluftsliv, eksisterende bruk og brukere, alternative områder, områdets verdi og beskrivelse av virkningene på friluftslivet lokalt/regionalt/nasjonalt, avbøtende tiltak. Det er ønskelig at man benytter metodikken beskrevet i håndbok 18-2001 fra Direktoratet for naturforvaltning: Friluftsliv i konsekvensutredninger etter plan- og bygningsloven.

Rieppi-området brukes til fotturer, sykling, skigåing, jakt og fiske. Omfang og konsekvenser på utredes. Anleggsveien fra Dalmunningen brukes trolig som adkomstvei til deler av området. Almennheten kan jakte på statsgrunn og egnethet og bruk må beskrives. Rieppijavri er regulert med 41 meter og Roggejavri med 2,6 meter. Omfanget av fiske er lite kjent. Nedenfor Varddut går rekreasjonsløype for snøskuter. Skuterløypa er viktig for adkomst til andre aktiviteter som isfiske, skiturer og leirlaging.
Flora og vegetasjon

Områdene bør plassers i vegetasjonsgeografisk region og landskapsregion. Rødlistearter oppgis etter DNs liste. Analysen må beskrive vegetasjonstyper i området (utbredelse, truet/hensynskrevende områder beskrives). Virkningene må beskrives og verdivurderes og avbøtende tiltak vurderes.

I forbindelse med Skibotnutbyggingen (vannkraft), ble det i 1973 laget en undersøkelse på flora og vegetasjon. Undersøkelsen er vesentlig fra vestsiden av sjøen og ikke i selve planområdet. Området er snaufjell, trolig med ulike typer fjellhei, små vann og noe bjørkeskog.
Fugl og annen fauna

KU må beskrive hvilke arter som forekommer i planområdet gjennom året med fokus på fuglefaunaen. Områdenes funksjon for de ulike artene må beskrives. Kartlegging av arter er nødvendig da det ikke tidligere er gjennomført undersøkelser i disse områdene. Det er spesielt viktig å gi oversikt over arter med lav reproduksjonsevne f eks rovfugl og lommer og konsekvensene for disse og viktige byttedyr. Tap av hekkeplasser og fare for kollisjon må vurderes. Fylkesmannen anbefaler at det brukes metodikk etter DN-håndbok 11 i viltkartlegging og forutsetter at kompetente fagmiljø brukes. I forbindelse med vannkraftutbyggingen, ble det i 1973 utført en undersøkelse av terrestrisk fauna i området. Fylkesmannen har også nyere informasjon. Det er flere rødlistede fuglearter i Skibotndalen, og er en viktig trekkvei for fugl. Området benyttes også av store rovdyr, mindre pattedyr og elg. Det bør gjøres feltundersøkelser på forekomst av arter gjennom året og bruk av området.
Støy

Det må lages et støysonekart og gis en vurdering av støynivået ved berørte bygninger og konsekvenser for friluftslivet.

Forurensning

Evt arbeid i anleggsfasen som kan føre til forurensning, krever utslippstillatelse. Alt avfall skal leveres til godkjent mottak.

Troms Fylkeskommune ved kulturetaten ber i brev 27.05.04 om at utredningsprogrammene til de ulike vindparkmeldingene med tilhørende kraftledninger får felles ordlyd. Følgende bør inn i KU-programmet:
· ”Automatisk freda, vedtaksfreda, nyere tids kulturminner og kulturmiljø på berørte områder kartfestes.

· Potensialet for funn av hittil ukjente freda kulturminner på berørte områder vurderes.

· Tiltakets konsekvenser for kulturminner og kulturmiljø i forhold til grad av berøring, skjemming, reduksjon av kilde- og opplevelsesverdi vurderes, herunder visuell påvirkning. Dette gjelder også infrastruktur som veganlegg og andre tiltak i tilknytning til realisering av tiltaka som helhet, både vindkraftanlegg og kraftlinjer.

· Influensområder vurderes og avgrenses, særlig i forhold til kulturmiljø. ………

· Avbøtende tiltak og plantilpasninger i forhold til automatisk freda, vedtaksfreda, nyere tids kulturminner og kulturmiljø vurderes.”

Kulturetaten viser til at det er behov for befaring av områdene etter kulturminnelovens § 9. Disse undersøkelsene bør foregå parallelt med KU og uansett være ferdig før konsesjonsvedtak. Det foreslåes at §9 undersøkelsene gjøres i to omganger. Først som en oversiktsbefaring og deretter detaljundersøkelser som innspill til reguleringsplan/evt kun konsesjonsbehandling. Fylkeskommunen kan delegere myndighet for å utføre § 9 undersøkelser til landsdelsmuseene og NIKU. Dette er ønskelig. Det vil fortsatt være Fylkeskommunen som mottar planene og avgir uttalelse. 
Troms fylkeskommune ved regional utviklingsetat skriver i brev 01.06.04 at området bør reguleres og at reguleringen med fordel kan skje parallelt med konsekvensutredningen.

Sametinget ved Miljø- og kulturavdelingen har uttalt seg til meldingen i brev av 03.05.04. Sametinget har ingen merknader til lokaliseringen av vindparken, men ønsker at konsekvensene av null-alternativet beskrives. Rundt Rieppijavri finnes det både samiske kulturmiljø og kulturminner. Regulering av vannet har medført neddemming av en sommerboplass, og det ansees som viktig å ivareta gjenværende samiske kulturmiljø- og minner i området. Det er sannsynlig at det finnes samiske kulturminner også i influensområdet. Sametinget varsler at det kan være grunnlag for innsigelse til planen for å unngå konflikt med samiske interesser hvis ikke planområdet justeres. Det kan søkes om dispensasjon ved eventuell konflikt etter kulturminnelovens § 9 første ledd.
Sametinget mener forslaget til utredningsprogram er for generelt og at det bør omfatte følgende: 
· ”Vurdering og avgrensning av influensområde, især i forhold til kulturmiljø. Avgrensningen kan baseres på visuell påvirkning eller kulturhistorisk sammenheng.

· Registrering og avgrensning av sammenhengende kulturmiljø.

· Registrering av eventuelle ikke-legalfredete kulturminner/kulturmiljø.

· Analyse av registreringsdata og beskrivelse av kulturhistorisk utvikling og av sammenhengen mellom landskap, miljø og kulturminner.

· Beskrivelse av avbøtende tiltak, jf forskriftens vedlegg IV, bokstav g

· En sammenstilling av konsekvensene og sammenligning og vurdering av alternativene i forhold til relevante planer, målsetninger og retningslinjer, jf bokstav h.

· Vurdering av behovet for, og eventuelt forslag til, nærmere undersøkelser før gjennomføring av tiltaket, jf bokstav j.

· Vurdering av behovet for, og eventuelt forslag til, undersøkelser med sikte på å overvåke og klargjøre de faktiske virkningene av tiltaket, jf bokstav k.”

Sametinget viser til undersøkelsesplikten jf kulturminnelovens § 9. Sametinget må befare området og at tiltakshaver må belastes kostnadene ved dette. Utredningen bør inkludere en intervjuundersøkelse i tillegg til feltregistreringer.

Reindriftsforvaltningen Troms har avgitt uttalelse i brev 28.05.04 i medhold av Områdestyrets fullmakt. Reindriftsforvaltningen har forelagt meldingen for Helligskogen reinbeitedistrikt. Helligskogen er et helårsbeitedistrikt med 6 driftsenheter med maks 2000 dyr. Skibotndalen er et kjerneområde for reinbeitedistriktet og er det eneste lavereliggende skogsområde som kan nyttes til vinterbeite. Flytte- og trekkleier krysser dalføret. Skibotndalen er lett tilgjengelig og Storfjord kommune har ønsket å satse på økt turisme i området bl a ved hyttebygging. Dette er ikke realisert bl a pga motstand fra reindriftsnæringen. Reindriftsmyndighetene har lagt stor vekt på å beskytte øvre del av dalen mot inngrep og vindkraftverket er svært uheldig plassert.
Reindriftsagronomen peker på at følgende må utredes:

· Omfang av det direkte beitetapet.

· Påvirkning på beite i influensområdene til parken.

· Hvordan rein på fritt beite reagerer på vindturbiner (vs undersøkelse i REIN-prosjektet hvor reinen var inngjerdet). Reindriftsforvaltningen sier at dette er et ufravikelig krav.

· Konsekvenser av anleggsvirksomheten i forhold til reindriften.

Reindriftsforvaltningen etterlyser en helhetlig plan for utbygging av vindkraft i Troms.

Statens vegvesen region nord (Midtre Troms distrikt) er i brev 24.06.04 opptatt av at adkomstforhold til riks- og fylkesveier for alle vindparker må avklares i en tidlig planfase.

3.3 Sentrale myndigheter

Riksantikvaren peker i brev 08.06.04 behovet for at prosjektet blir konkretisert (antall turbiner, plassering, veier, nettilknytning, ulike alternativer med mer) før arbeidet med de ulike fagtemaene gjøres i KU.  Følgende forhold bør inn i utredningsprogrammet:
· Evt behov for å gjøre tiltak på veier utenfor planområdet i forhold til å frakte turbiner med mer.

· Et kulturhistorisk perspektiv må inkluderes i beskrivelsen og verdivurderingen av landskapet.

· Vurdering av landskapets sårbarhet i forhold til planlagte anlegg. Herunder må standpunkter for visualisering være fra viktige kulturminner/kulturmiljøer.

· Områdebeskrivelse og verdivurdering (avgrensning av influensområde med beskrivelse av kulturhistorie, avgrensning, omtale og verdivurdering av kulturmiljøer).

· Automatisk fredete, vedtaksfredete, nyere tids kulturminner og kulturmiljøer innenfor planområdet kartfestes og beskrives.
· Potensialet for funn av hittil ukjente automatisk freda kulturminner innen planområdet vurderes.

· Influensområdet og spesielle kulturmiljøers sårbarhet for vindkraftverket vurderes.

· Tiltakets direkte og indirekte konsekvenser for kulturminner og kulturmiljø i forhold til grad av berøring, skjemming, reduksjon av kilde- og opplevelsesverdi vurderes, herunder visuell påvirkning.

· Vurdering av behovet for, og eventuelt forslag til, nærmere undersøkelser av kulturminner og kulturmiljø før gjennomføring av tiltaket.

· Vurdering av behovet for, og eventuelt forslag til, etterundersøkelser for å klargjøre faktiske virkninger.

· Avbøtende tiltak og plantilpasninger i forhold til kulturminner og kulturmiljø vurderes.

En del av KU arbeidet innen planområdet bør gjennomføres etter kulturminnelovens § 9, og benytte feltundersøkelser og intervjuundersøkelser. § 9 undersøkelsene må avklares mellom Sametinget i Troms, Troms fylkeskommune og tiltakshaver. Riksantikvaren anbefaler at det utarbeides reguleringsplan parallelt med KU med § 9 undersøkelser inkludert i denne prosessen. Uansett bør § 9 undersøkelsene gjøres før konsesjonsvedtak.
Riksantikvaren ber NVE tilrettelegge behandlingsprosessen av vindmeldinger i Troms og Finnmark slik at prosjektene kan sammenlignes og slik at det kan gjøres regionale prioriteringer.

Direktoratet for naturforvaltning (DN) skriver i brev 14.06.04 at de fire vindparkmeldingene i Troms må behandles parallelt i mangel på en Samla plan. DN forutsetter at utredningsprogrammene tar utgangspunkt i erfaringsprosjektet for vindkraft og at utredningene i størst mulig grad benytter lik metodisk tilnærming og fremstilling og at KU-programmene er mest mulig like.
DN mener at vindkraft kan bli en viktig del av norsk energiforsyning. I stedet for en spredt utbygging langs kysten hvor de fleste planlagte prosjekter er i størrelsesorden 50-100 MW, lanserer DN tanken om et ”mega” vindkraftverk: De ønsker å se om det finnes områder som kan produsere f eks 5 TWh vindkraft (behov for ca 100 km2), og dermed samle inngrepene og dermed minske de samlede miljøvirkningene både i forhold til vindparkene og nødvendig infrastruktur.

Direktoratet har følgende kommentarer til ulike tema i det foreslåtte utredningsprogrammet:

Alternativ vurderinger

En begrunnelse av hvorfor de fire meldte prosjektene er prioritert foran andre alternativer bør gis. KU må gi grunnlag for å vurdere turbinstørrelser, oppstillingsmønster, internveger, plassering av turbiner med mer.

Alternative traseer for ledningen må utredes. Kabling som et avbøtende tiltak må utredes for delstrekninger med spesiell konflikt med landskaps- og fugleinteresser. Ved fremføring av luftledning, anbefaler DN parallellføring med eksisterende ledningsnett eller annen infrastruktur. Alternativer som berører uberørte områder må begrunnes spesielt.

Landskap

Vindkraftverket bør visualiseres i fra steder anbefalt av Fylkesmannen. Det bør gjøres en vurdering av forholdet mellom vindkraft og eksisterende vannkraftutbygging i området.
Friluftsliv

For friluftsliv bør følgende utredes: kartlegging av dagens bruk og brukergrupper, kartlegging av friluftskvaliteter, verdivurdering av områder før og etter en utbygging, vurdering av effekter på friluftslivet for nærmiljø, lokalsamfunn og region. DN anbefaler at DN håndbok 18-2001 ”Friluftsliv i konsekvensutredninger etter plan- og bygningsloven” legges til grunn. I tillegg bør spørsmålet om begrensning av motorisert ferdsel i vindparken vurderes.

Biologisk mangfold

Omtalen av biologisk mangfold er ulike i de ulike meldingene og forslaget til utredningsprogram er for svakt. Omtalen bør samles under betegnelse som fremsettes i erfaringsprosjektet f eks naturtyper, vegetasjon, fugl og fauna. Det må settes krav om nye feltregistreringer med utgangspunkt i DN håndbøker 11 (viltkartlegging) og 13 (kartlegging av naturtyper) slik at resultatene lett kan overføres til miljøforvaltningens databaser. Det må vurderes hvordan nærliggende områder som er vernet etter naturvernloven, kan bli påvirket av tiltaket.

Inngrepsfrie naturområder (INON)

Konsekvenser for INON må tall- og kartfestes og effektene må vurderes lokalt og regionalt.

DN mener at NVE må pålegge en felles oppsummering av alle de aktuelle prosjektene hvor tiltakshaver prioriterer vindparkene med tilhørende ledninger etter bl.a. miljøvirkninger.

Luftfartstilsynet sier i brev 05.03.04 at Avinor AS og aktuelle operatører for lavflygende fly og helikopter bør kontaktes i forbindelse med utredningene som skal gjøres. Tilsynet mener at følgende forhold bør utredes:

· ”om vindparken påvirker omkringliggende radaranlegg, navigasjonsanlegg og kommunikasjonsanlegg for luftfarten

· om vindparken påvirker inn- og utflygingsprosedyrene til de nærmeste lufthavnene

· om vindparken og tilhørende kraftledning utgjør andre hindringer for luftfarten, spesielt for lavt flygende fly og helikopter.”
Kystverket har avgitt uttalelse i brev 01.06.04. Det må avklares om statlige kaier/moloer skal benyttes i forbindelse med utbyggingen. I så fall krever dette særskilt avklaring med forvaltningsmyndighetene og dette må fremgå i KU.

Forsvarsbygg sier i brev 03.06.04 at vindparken ved Rieppi ikke berører noen av Forsvarets installasjoner og at prosjektet er tildelt kategori A. Planene er vurdert av følgende fagetater i forsvaret: FLO/Sjø, FLO/Luft, FLO/IKT og Etterretningstjenesten.

3.4 Interesseorganisasjoner og andre organisasjoner/selskap

Norsk Ornitologisk Forening avd Troms (NOF Troms) etterlyser i brev 21.05.04 utarbeidelse av en samlet plan for vindkraft i Norge jfr Samla plan for vassdrag. NOF mener at prosjektene må vurderes i en sammenheng og med samme verdi- og konfliktvurderingsskala. NOF forutsetter at konsekvensutrederen tar kontakt for å få faginformasjon.

Det er lite eller ingen forskning som dokumenterer effektene av vindkraftverk i norske/skandinaviske forhold. Utnyttelse av vindkraft krever store arealer og utgjør større tekniske inngrep i form av veier og tekniske installasjoner. NOF forventer at NVE tar problemstiller knyttet til ornitologiske miljøverdier på alvor og at prinsippene om bærekraftig forvaltning og føre-var-prinsippet legges til grunn for utredningsarbeidet og beslutningsprosessen. Det forventes også at det settes av god tid til utredningsarbeidet.

Rieppi-området er jakt- og trekkområde for kongeørn, havørn og jaktfalk.

Følgende informasjon må fremkomme i KU:

· Oversikt over arter i området til ulike årstider og områdets funksjon for disse artene (hekking, beiting, overvintring, myting med mer).

· Hekkestatus/funksjonsstatus og bestandsforhold for rødlistede arter og ansvarsarter i tilknytning til planområdet.

· Kartlegging av artenes bruk av området i forhold til en konfliktvurdering. Følgende konflikter må vurderes: (spesielt for rødliste og ansvarsarter): Effekter av direkte nedbygging/habitatødeleggelse, effekter av redusert habitatkvalitet, konsekvenser av utilgjengeliggjøring av habitat (skremsel/fortrenging), endring i sammensetning av og tettheter hos ulike fuglepopulasjoner, direkte dødelighet ved kollisjon/elektrokusjon, effekter av økt tilgjengelighet, effekter på reproduksjon forårsaket av redusert habitatkvalitet og/eller forstyrrelseseffekter.

· Eventuelle forandringer i områdets økologiske betingelser f eks ved veibygging.

· Alternativ anvendelse av områdene (f eks verneformål, forskningsformål, frilufts- og turistformål).

· Vurdering av problemstillingene mot internasjonale konvensjoner (spesielt Bern- og Bonn konvensjonene)

Helligskogen reinbeitedistrikt v/advokat Geir Haugen vil i brev 01.06.04 ikke akseptere den planlagte vindparken da den er tenkt plassert i det mest sentrale området for beite, trekk- og flytteveier. Området vil bli delt i to ved realisering av vindparken og distriktet tåler ikke flere inngrep. Reinbeitedistriktet ber om at planene om vindkraftverk i Skibotndalen kanselleres og sier at de vil nedlegge påstand om ugyldig vedtak med bakgrunn i folkerettens minioritetsvern, FN konvensjon om sivile og politiske rettigheter av 1966 art 27 og ILO-konvensjonen av 1989 art 14 i ekspropriasjonsskjønnet hvis det skulle bli gitt konsesjon.
Skibotndalen er allerede sperret av Ruutovarre søppelplass, Brennfjell villmarkssenter, Brennfjell camping, Overelv camping, Nellyelv parkering, Halsebakken hyttefelt, Helligskogen militærleir, Helligsskogen ungdomsherberge, Persskogen vintercamping, turisme, skuterløyper, større vannkraftutbygging og forsvarsanlegg. Flere forhold ved vindparken kan påvirke reindriften negativt. Dette gjelder iskasting, støy og økt ferdsel. I tillegg vil den planlagte kraftledningen bli større enn eksisterende ledning.

Området er avsatt til LNR-r-område i Storfjord kommunes kommuneplan, noe som tilsier at dette er et viktig reindriftsområde. Det har vært utøvd reindrift i lang tid i området, og det er sannsynlig at reindriftsinteressene kan sies å ha eiendomsrett over området.
I ILO-konvensjonen forutsettes det utredning av hvordan urbefolkningens interesse kan bli skadelidende jfr art. 15 nr. 2. Det bes om at det utnevnes to reindriftssakskyndige til å foreta konsekvensutredningen.

Det er også vedlagt et brev fra reinbeitedistriktet med uttalelsen fra Reindriftsforvaltningen. Innholdet er det samme som gjengitt over.
Statnett SF har uttalt seg til meldingen i brev 01.06.04. Statnett legger dokumentet ”Retningslinjer for tekniske krav til anlegg i norsk hovednett” (KtA) og Sintef Energiforskning sin rapport ”TR A5329 Retningslinjer for nettilkobling av vindkraftverk” til grunn for sin uttalelse. Det forventes at kravene satt i disse retningslinjene følges.

Med de meldte 132 kV nettilknytninger, vil ladeytelsen i ”Nord-nettet (132 kV nett nord for Kvanndal) øke betydelig og spoleytelsen i dette nettet må vurderes. Det må kompenseres med nye spoler ved behov.
De meldte vindparkene i Troms vil konkurrere med andre meldte prosjekter som ligger nord for Ofoten om den ledige kapasiteten i sentralnettet. Statnett er i gang med å vurdere forsterkningsbehovet. I eksisterende nett er det plass til ca 200 MW i Finnmark, men det er usikkert hvor mye som evt kan mates inn i Troms og nordre Nordland i tillegg.

Statnett henstiller NVE om å koordinere investeringer i nytt nett og ny produksjon.
4. NVEs vurdering

På bakgrunn av meldingen, høringsuttalelsene og egne vurderinger, har NVE utformet et KU-program for det planlagte vindkraftverket ved Rieppi og den tilhørende 132 kV kraftledningen til Skibotn kraftverk. Intern infrastruktur, dvs kabler fra hver enkelt turbin til en felles transformator for vindparken, interne veier og adkomstvei, omfattes også av KU-programmet. KU-programmet er gitt til TKP i eget brev. 
Et KU-program skal inneholde de punkter som er listet opp i vedlegg IV i forskriftene, men skal avgrenses til forhold som er vesentlige i forhold til miljø, naturressurser og samfunn.

Konsekvensutredningen skal fokusere på det som er beslutningsrelevant. I stedet for punkt e) i vedlegg IV i forskriften, spesifiserer NVE nærmere hva som skal utredes. KU-programmet er tematisk oppdelt, og omtaler både problemstillinger som skal belyses og fremgangsmåte. Med de tillegg og presiseringer som er tatt inn i KU-programmet, mener NVE at konsekvensutredingen vil gi et godt grunnlag for å fatte en beslutning om det bør bygges ut en vindpark ved Rieppi og en ny 132 kV ledning til Skibotn kraftverk eller ikke.

4.1 Reguleringsplan etter plan- og bygningsloven

Flere høringsparter mener at tiltaket bør reguleres. NVE konstaterer at det er den berørte kommune som må ta stilling til hvordan tiltaket skal behandles etter planbestemmelsene i plan- og bygningsloven. Hvis det blir aktuelt med regulering, har NVE et koordineringsansvar på grunn av vår rolle som ansvarlig myndighet etter forskrift om konsekvensutredning. Det betyr at det er ønskelig at en evt reguleringsplanprosess samordnes i tid med behandlingsprosessen etter energiloven og forskrift om konsekvensutredning. 
4.2 Supplerende utredningskrav til det foreslåtte KU-programmet

NVE har tatt utgangspunkt i det forslaget til KU-program som TKP la frem i meldingen. I tillegg er høringsinnspill, egne vurderinger og erfaring fra fastsettelse av andre utredningsprogram lagt til grunn. Forslaget til utredningsprogram er supplert og presisert med bl a følgende utredningskrav:

Systemløsninger

NVE ber om at TK gjør en vurdering av hvordan det planlagte vindkraftverket vil påvirke det eksisterende kraftnettet i området. Valg av spenningsnivå for overføringsledningen til Skibotn skal grunngis. Herunder skal det spesielt vurderes et alternativ hvor eksisterende ledning som er bygget for 66 kV benyttes versus å bygge en ny 132 kV ledning.

En alternativ trase for den meldte ledningen skal vurderes ved nedføring fra fjellet ved Norddalselva. Her krysser eksisterende 22 kV ledning 132 kV ledningen fra Balsfjord til Skibotn kraftverk to ganger. Parallellføring av de to ledningene skal vurderes i forhold til estetikk, økonomi og tekniske løsninger.

Teknisk økonomisk analyse
I KU skal tiltakshaver legge frem investerings- og driftskostnader for prosjektet. Herunder skal kostnadene fordeles på de store komponentene vindturbiner, kabler, kraftledning, riving av eksisterende ledning, veier med mer. 

Tiltakshaver skal gjøre en vurdering av hvordan vindparken vil virke inn på lokale og regionale nettforhold.

Landskap

Fylkesmannen ber om at tiltakshaver legger frem kart som viser visuelt territorium, dominanssone, influenssone og synlighetssone. NVE er enig i at dette vil belyse prosjektet på en god måte og ber om at tiltakshaver utfører disse analysene. Det skal benyttes dataverktøy som tar høyde for topografiske forhold og ikke kun avstander i ett flatt terreng.

Direktoratet for naturforvaltning ber om at det gjøres en samlet landskapsvurdering for den meldte vindparken og den eksisterende vannkraftutbyggingen. NVE har inkludert dette kravet i KU-programmet.

Kulturhistorie
Både Sametinget og Riksantikvaren ber om at det gjøres en kulturhistorisk vurdering av området i forbindelse med utredning av landskap, miljø og kulturminner. NVE vil inkludere et krav om at det skal gis en kort vurdering av den kulturhistoriske utviklingen i området.
Nærføring

Tiltakshaver foreslår å kartlegge bygninger innenfor en avstand av 50 meter fra senterlinjen. NVE ber om at dette gjøres i en avstand av 100 meter. I tillegg skal det gis en oppsummering av hva man vet om mulig helsefare tilknyttet nærføring av kraftledninger.

Kabling

Direktoratet for naturforvaltning krever at kabling må utredes som et avbøtende tiltak for hele ledningstraseen. NVE vil be tiltakshaver kort vurdere mulighetene og kostnadene ved å benytte kabel på deler eller hele strekningen.

Iskasting

NVE ber tiltakshaver om å vurdere sannsynligheten for ising og risikoen for iskasting som en del av konsekvensutredningen om friluftsliv.
Reindrift

Reindriftsforvaltningen i Troms mener at det må utredes nærmere hvilken virkning vindmølleparken har på frittgående rein på beite. NVE ber om at dette omfattes under punktet ”Det skal vurderes hvordan tiltaket i anleggs- og driftsfasen kan påvirke reindriftens bruk av området gjennom barrierevirkning, skremsel/støy og økt ferdsel.”

Internasjonale konvensjoner

NOF ber i sitt høringsinnspill om at tiltakets konsekvenser vurderes opp mot de forpliktelsene Norge gjennom internasjonale konvensjoner som vi har skrevet under på. Dette gjelder i første omgang Bern konvensjonen (konvensjon for vern av ville europeiske planter og dyr og deres naturlige leveområder) og Bonn konvensjonen (konvensjon om biologisk mangfold). I tillegg gjør Fylkesmannen oppmerksom på at Norge har skrevet under på Den Europeiske Landskapskonvensjonen i mars 2004. 
Helligskogen reinbeitedistrikt viser til ILO-konvensjonen av 1989 (konvensjonen om urbefolkning og stammefolk) når de i sitt høringsinnspill protesterer mot det planlagte vindkraftverket. 

NVE vil be tiltakshaver om å gi en kort vurdering av tiltaket opp mot målsetningene i disse konvensjonene.

Inngrepsfrie områder

Direktoratet for naturforvaltning og Fylkesmannen ber begge om at inngrepsfrie områder (INON) tall- og kartfestes. NVE vil be tiltakshaver inkludere dette i konsekvensutredningene. 

Vernede områder

Hvis tiltaket kan komme i konflikt med eller få innvirkning på vernede områder etter naturvernloven eller plan- og bygningsloven, skal dette beskrives i utredningene.

Reiseliv/turisme

Storfjord kommune ønsker at tiltakets innvirkning på turisme skal utredes. NVE ber om at status for gjeldende planer for turistutvikling i området beskrives. NVE vil inkludere dette i KU-programmet. 

Luftfart

Luftfartstilsynet har bedt om at konsekvensene for luftfart blir vurdert og spesifisert disse kravene i sin uttalelse. NVE har inkludert disse utredningskravene i KU-programmet.

Null-alternativ

Sametinget påpeker at null-alternativet må utredes. En beskrivelse av null-alternativet skal alltid være med i en KU, jfr forskrift om konsekvensutredning vedlegg IV a), og inngår dermed i det utredningsprogrammet som NVE fastsetter.

Bredbånd

Kommunen viser til at det har vært aktuelt å etablere bredbånd til Skibotn kraftverk i forbindelse med etablering av en vindpark. NVE vil inkludere et krav i KU-programmet hvor tiltakshaver sier noe om sannsynligheten for fremføring av bredbånd og hvordan dette vil bli gjort.

Endring av snøleier

Kommunen ber om at konsekvensene av mulige endrede snøleier skal utredes. NVE vil be om at det gjøres en kort vurdering av om vindforholdene i området vil forandre seg ved etablering av en vindpark og om det i så fall vil få konsekvenser for snøleiene i området.

4.3 Utredningskrav som ikke er tatt med i KU-programmet

Forsvaret skriver i sin uttalelse til prosjektet at vindparken ikke vil berøre noen av deres installasjoner, og NVE vil derfor ikke stille ytterligere utredningskrav i forhold til Forsvarets interesser. 
Noen høringsinstanser har i sine uttalelser fremmet utredningskrav som NVE ikke finner beslutningsrelevante.
Landskap

Fylkesmannen ønsker at vindparken skal visualiseres ved ulike årstider og ved forskjellige værforhold. NVE er av den oppfatning at visualisering av vindparken fra representative fotostandpunkter på en tilfredsstillende måte viser tiltakets påvirkning på landskapet og vil ikke pålegge tiltakshaver supplerende utredningskrav om visualiseringer ved ulike årstider/værforhold. I dårlig vær vil vindturbinene være mindre synlige enn i godt vær. Dette er det mulig å vurdere ut fra en gitt situasjon. 

Samla plan

Flere høringsinstanser ønsker at det utarbeides en nasjonal eller en regional plan for lokalisering av vindkraftanlegg. NVE vil minne om at vindressursen er utgangspunktet ved planlegging av vindkraft, og de beste stedene ut fra vindforhold, nærhet til eksisterende infrastruktur og atkomst blir planlagt først. Vindressurser er dårlig kartlagt og datamodeller som estimerer dette har betydelig usikkerhet. Som grunnlag for konkrete søknader krever tiltakshavere at det først foretas konkrete vindmålinger på det aktuelle stedet, noe som er forbundet med høye kostnader og lang tidsbruk. For å få et helhetlig bilde må også økonomi og miljøkonsekvenser i forhold til infrastruktur vurderes. Et vindressurskart koblet med et miljøkonfliktkart gir derfor ikke et tilstrekkelig grunnlag for utvelgelse av lokaliteter, og kan i enkelte tilfeller være misvisende i forhold til helhetsbildet. Forsvarets innvendinger mot en rekke planlagte vindparker vanskeliggjør ytterligere dette arbeidet. NVE vil derfor ikke legge opp til å igangsette verken en regional eller en nasjonal plan for vindkraft. Dette er også i tråd med Stortingets og Miljøverndepartementets syn på en samlet plan for vindkraft.

Det er opp til hver enkelt fagmyndighet og eventuelt velge å utarbeide temakart som viser konfliktpotensialet i forhold til vindkraft. Slike temakart kan være til hjelp for den enkelte fagmyndighet som skal komme med innspill i hver enkelt sak, det kan være til hjelp for utbygger i forhold til utvelgelse av interessante områder og det vil synliggjøre fagmyndighetenes prioriteringer ovenfor sentrale myndigheter. 

Fugl
Konsekvensene for fuglefaunaen i området vil være en viktig del av utredningene som skal gjøres. Det er imidlertid viktig å skille mellom forskningsarbeid og utredninger som skal ligge til grunn for en KU. Forskningspreget arbeid som krever mange år med undersøkelser i felt, omfattes ikke av KU-regelverket og NVE kan ikke pålegge tiltakshaver denne form for arbeid. Det vises for øvrig til prosjektarbeid som ble gjort i forbindelse med utbyggingen av vindparken på Smøla. Her var NVE med på å initierte et forskningsprosjekt som skal bidra til å øke kunnskapen om vindturbiners effekt på fuglelivet.
Reindrift

Reindriftsforvaltningen i Troms ber om at settes i gang forskning på hvordan frittgående rein reagerer på vindturbiner. NVE vil ikke sette krav til at det utføres forskning på frittgående rein på beite jfr arbeidet som er gjort gjennom det såkalte REIN-prosjektet. Forskningsarbeid faller utenfor konsekvensutredningsregelverket.

Spesifisering av metoder
Det er foreslått metoder/bruk av veiledere som NVE er relevant å vurdere for tiltakshaver/fagutreder. NVE vil imidlertid ikke spesifikt angi utredningsmetode i KU-programmet innenfor flere fagfelt slik Fylkesmannen og DN har fremmet ønske om. Dette skyldes at kravene kan binde opp utredningene slik at kun noen få fagmiljøer er aktuelle for utredningsarbeidet. NVE mener det vil være mer hensiktsmessig om utreder vurderer metode ut fra problemomfang og konfliktpotensialet for de enkelte tema. Der tiltakshaver/fagutreder finner det fornuftig, bør den foreslåtte metodikken benyttes.
Alternativ anvendelse av området
NOF har fremsatt et krav om at alternativ anvendelse av området må vurderes som en del av KU. Utover en kort vurdering som en del av beskrivelsen av null-alternativet, vil NVE ikke sette krav til tiltakshaver om en slik utredning. Slike vurderinger faller etter NVEs syn utenfor det arbeidet tiltakshaver kan pålegges. Det er høringspartenes jobb å komme med innspill til eventuell alternativ anvendelse av området og ikke tiltakshavers.

Fastsetting av vilkår

Fylkesmannen mener at veiene i en vindpark ved Rieppi må være stengt for all trafikk som ikke er nødvendig for drift og vedlikehold i parken, og at det må settes vilkår om dette i en reguleringsplan/konsesjon. NVE viser til at det kan settes slike vilkår, men at det først vil være aktuelt å vurdere senere i prosessen og ikke gjennom et konsekvensutredningsprogram. Utredning av konsekvensen av allmenn ferdsel i vindparken, vil derimot være naturlig å omtale som en del av utredningene om friluftsliv.

Sammenstilling av flere vindparkprosjekter i Troms

Direktoratet for naturforvaltning og Riksantikvaren ønsker en parallell behandling av alle vindkraftplanene i Troms og ber tiltakshaver lage en oppsummering og rangering av de aktuelle prosjektene. NVE mener at det ikke er grunnlag for å be om en slik prioritering fra tiltakshaver. Det er lite sannsynlig at tiltakshaver vil omsøke de fire prosjektene samtidig og avstanden mellom de omsøkte vindparkene er så stor at de ikke vil påvirke hverandre utover evt nettmessige begrensninger. NVE vil stille krav til at det blir gjort systemanalyser for alle parkene og disse må sees i sammenheng. Utover dette vil NVE ikke stille krav om at tiltakshaver skal rangere prosjektene ut fra miljøkonsekvenser eller at det skal fremmes søknad for tiltakene samtidig.
Alternativ lokalisering

Storfjord kommune ber om at det gjøres en grundigere utredning av alternative lokaliseringer, og at det dokumenteres at andre dalfører i området mellom Skibotndalen og Kitdalen er uegnet/egnet for vindkraftformål. 

NVE ber om at TK beskriver prosessen frem mot utvelgelsen av området ved Rieppi som aktuelt utbyggingsområde for vindkraft. Herunder må det beskrives hvilke kriterier som ligger til grunn for valget. Vi ber TK gjøre en kort vurdering av de alternative områdene (Laukadalen og Norddalen) foreslått av kommunen. NVE vil derimot ikke kreve at det gjøres vindmålinger i dalførene mellom Skibotndalen og Kitdalen slik kommunen ønsker. Det er kostbart å sette opp vindmålemaster og måle vinden over en lenger periode, og det vil ikke være aktuelt å be om vindmålinger utenfor planområdet med mindre det er svært sannsynlig at vindforholdene er bedre i de alternative områdene. Så langt NVE kan se, foreligger det ingen slike indikasjoner. Hvis TKs vurderinger av de alternative områdene skulle vise noe annet, vil NVE vurdere spørsmålet på nytt.
Feltundersøkelser

Fylkesmannen mener at det bør gjøres feltundersøkelser på forekomst av arter gjennom året og bruk av området. NVE er enig i at det bør gjøres feltundersøkelser i området for å supplere eksisterende informasjon, men vil ikke pålegge undersøkelser som skal pågå gjennom et helt år. Dette er etter NVEs mening for omfattende i forhold til hva som bør kreves gjennom konsekvensutredningsarbeidet.

